Dýralæknir segir mikið um að hundaeigendur hafi samband vegna vanlíðunar hunda sinna í jarðskjálftunum. Nokkuð er um að hundar fái kvíðastillandi lyf til að slá á óróleikann en mikilvægast er að sýna þeim hlýju og stuðning.
Hanna Arnórsdóttir dýralæknir og sérfræðingur í atferli dýra segir að hundar skynji skjálftavirkni á annan hátt en menn. Þeir heyri drunur þeirra og finni betur fyrir smærri skjálftum. Dæmi séu um að hundar haldi vöku fyrir heimilisfólki heilu næturnar vegna jarðskjálfta.
Sumir hundar gelta þegar skjálftinn ríður yfir vegna þess að þetta eru hlutir inni hjá okkur sem hristast sem getur líkst því þegar einhver er að reyna að komast inn í húsið okkar. Svo eru sumir sem fá hreinlega kvíðalyf á meðan þetta stendur yfir. Sérstaklega þau sem áður hafa sýnt hræðslu við viðlíka aðstæður eins og á gamlárskvöld, þá vekur þetta upp sömu líðan. Reyna að komast undan eða flýja eða fela sig og vilja jafnvel leita út því að þar er ekki allt á reiðiskjálfi í kringum þau. Og margir hundar sem leita til eigenda sinna , koma þétt upp að þeim og biðla til þeirra um að láta þetta nú hætta.
Hanna segir mikilvægt að sýna hundum skilning og leyfa þeim að vera nálægt sér. Ekki megi loka þá inni. Margar leiðir séu til að róa hræddan hund í skjálftahrinu.
Þegar þeir voru verstir hérna í byrjun og komu hver á fætur öðrum þá fór fólk í smá bíltúr með hundinn því þú finnur þetta ekki í bílnum. Í flestum tilfellum er nóg að sýna þeim stuðning.
Talsvert er um að hundaeigendur leiti til dýralækna vegna skelfingar hunda sinna í jarðskjálftunum. Sumir hundar fá kvíðastillandi lyf en dýralæknir segir mikilvægast að sýna þeim ástúð.